Die lemoen is die vrug van die sitrusspesie Citrus × sinensis in die familie Rutaceae. Die vrug van die Citrus sinensis word beskou as 'n soet lemoen, terwyl die vrugte van die Citrus aurantium beskou word as 'n bitter lemoen. Die lemoen is 'n kruising, moontlik tussen pomelo (Citrus maxima) en mandaryne (Citrus reticulata), wat reeds sedert antieke tye verbou word. Waarskynlik van oorsprong in Suidoos-Asië, is lemoene reeds so lank gelede as 2500 v.C. in China verbou. Sitrus en lemoene is versprei na Europa en die Spanjaarde het weer lemoene na die Amerikaanse vasteland geneem teen die middel van die 1500's. Lemoenbome is sedert 1987 die mees aangeplante vrugteboom ter wêreld. Lemoenbome groei wyd in tropiese en subtropiese klimaat en is gesog vir hul soet vrugte. Die vrug van die lemoenboom kan vars geëet word, of verwerk word vir sap of selfs sy geurige skil. Lemoene is tans verantwoordelik vir ongeveer 70% van sitrusproduksie en in 2013 is meer as 71 miljoen ton lemoene wêreldwyd geproduseer. Lemoene is besonder volop in Brasilië en die Amerikaanse state van Kalifornië en Florida.